SOCAR
აზერბაიჯანის რესპუბლიკის სახელმწიფო ნავთობის კომპანია (SOCAR) (აზერ. Azərbaycan Respublikası Dövlət Neft Şirkəti) — აზერბაიჯანის მთლიანად სახელმწიფო საკუთრებაში მყოფი ეროვნული ნავთობკომპანია. ის მსოფლიოში ერთ-ერთი უდიდესი ნავთობისა და გაზის კორპორაციაა. კომპანია აწარმოებს ნავთობისა და ბუნებრივი აირის მოპოვებას კასპიის ზღვის აზერბაიჯანული ნაწილის სანაპირო და საზღვაო ზონებში. გარდა ამისა ის მართავს ქვეყნის ორ ნავთობგადამამუშავებელ ქარხანას, ერთ გაზის გადამამუშავებელ ქარხანას და რამდენიმე ნავთობსადენსა და გაზსადენს მთელი ქვეყნის მასშტაბით. კომპანია აგრეთვე ფლობს SOCAR-ის ავტოგასამართი სადგურების ქსელს აზერბაიჯანში, საქართველოში, უკრაინაში, რუმინეთსა და შვეიცარიაში. კომპანიაში სულ დაახლოებით 61 000 თანამშრომელი მუშაობს. კომპანიის შტაბ-ბინა მდებარეობს ბაქოში.